Drie verdagtes doodgeskiet tydens sakerooftogFoto verskaf deur SAPD Gauteng Drie verdagtes is dood in ŉ skietery met veiligheidswagte tydens ŉ sakerooftog aan die Oos-Rand van Gauteng. Die voorval het omstreeks 17:30 by Ishaak Butchery in Duduza plaasgevind. “Die Duduza-polisiestasie is in kennis gestel oor ŉ skietery en met hul aankoms op die toneel het drie verdagtes op die sypaadjie gelê met skietwonde,” het kapt. Kay Makhubele, woordvoerder van die polisie, gesê. “Vier verdagtes het die bestuurder aangerand voor hulle met ŉ onbekende bedrag kontant van die toneel gevlug het.” ŉ Skietery het tussen veiligheidswagte en die verdagtes uitgebreek. Drie verdagtes is noodlottig gewond. Twee veiligheidswagte het ernstige beserings opgedoen en is na ŉ hospitaal geneem. Een van die veiligheidswagte het later in die hospitaal aan sy beserings beswyk, het Makhubele bygevoeg. Polisiebeamptes het op die toneel beslag gelê op twee ongelisensieerde vuurwapens. “Die polisie ondersoek ŉ saak van moord, poging tot moord, sakeroof en die besit van ongelisensieerde vuurwapens.” Een verdagte is steeds voortvlugtig.